Kisah Manangguh Bau Pupur
Wayah badudukan di gardu runda, bubuhannya Palui wan kakawalannya rami mamander bibinian nang wayah ini pina katabalan bapupur lalu jadi nangkaya urang batopeng. Ada jua nang mamakai salap cina lalu pina putih mangkining di muha tapi di gulunya katahuan hirang.
“Sabujurnya kada adil kalu kita hanya mamander bibinian, karna lalakian kaya itu jua,” ujar Palui.“Lalakian kada kalihatan bahias-hias Lui ai,” ujar Garbus.
“Bujur haja kada bahias hias tapi bila bapakaian pina macam-macam mudelnya, dahulu ada mudel salawar cutbrai alias atas takarucut bawah taburahai, lalu baganti mudel jengki kantat di paha sampai mukung kurungan burungnya.
Lalu imbah itu baganti wan mudel salawar barumbai karna kada bajahit, lalu ada pulang salawar nang pina barabit-rabit barumbisrumbis,” ujar Palui.
“Pakaian kaya itu mudelnya bubuhan anak muda,” ujar Garbus.
“Kalu lagi wayah jadi anak mudanya sudah kaya itu dugalnya maka bisa dibayangkan pasti jadi preman wayah tuhanya, apalagi bila kadada dasar agamanya maka kainanya bisa jadi patualang, panipu, parampuk dan jadi pambunuh,” ujar Palui.
“Kukira kada samunyaan pamuda kaya itu Lui ai, banyak haja nang baiknya. Tagantung wan kita mandidiknya,” ujar Tulamak.
“Kita ini sudah malantur banar panderan, mulanya tadi mamander bibinian lalu sampai ka preman. Kalu kita mamander pupur bibinian, tanyata pupur nang dipakainya itu kadada nang murahnya karna ada nang baharaga sampai puluhan bahkan ratusan ribu rupiah,” ujar Garbus mambulikakan pander kisah pupur.
“Kalu sual pupur bibinian, tagantung nang mamakainya. Biarpun haraga pupurnya murah tapi bisa mamakai pasti nyaman di pandang mata,” ujar Tulamak.
“Ikam kawalah manangguh pupur bibinian itu larang atawa murah atau kawalah ikam manangguh merek pupur nang dipakai bibinian,” ujar Palui.
“Ngalih mananguhnya Lui ai, kalu kada malihat barangnya,” ujar Garbus.
“Kada ngalih, gampang haja manangguhnya. Itu nah si Habibah lamak mungkal ampah ka sini. Ayu lakasi kiyau suruh singgah, kaina aku manangguh pupur nang dipakainya,” ujar Palui.
“Bibah, ui Habibah, singgah satumat. Palui handak manangguh merek pupur nang ikam pakai,” ujar Tulamak mangiyau.
“Mana Paluinya, ayu nah tangguh napa merek pupur nang kupakai?” ujar Habibah batawar diri.
Palui mamaraki, lalu sambil lihum inya baucap, “Pupur ikam ding ai pasti merek ‘Tu We Kek Milawela’ haraganya larang banar,” ujar Palui.
“Di mana sampiyan tahu dan pas banar manangguhnya?” ujar Habibah pina ungah.
“Kalu ading Irus kada parcaya bulihlah aku mambuktiakannya, ampun maaflah hidungku mamaraki pipi kanan ikam,” lalu Palui bagamat mancium pipi Irus.
“Hemmm …,” ujar Habibah sambil baucap, “Cium pipi sabalahnya lagi ka Palui,” ujar Habibah pina makin ungah ma-agaki Garbus wan Tulamak nang batukup mata karna kada sampai hati malihat parbuatan Palui nang makin lanji.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn